427/2018

Úrskurður Landsréttar

Landsréttardómararnir R-kvk-nf B-kvk-nf, S-kk-nf T-kk-nf M-kk-nf og V-kk-nf H. V-kk-nf kveða upp úrskurð í máli þessu.

Málsmeðferð og dómkröfur aðila

1 Sóknaraðili skaut málinu til Landsréttar með kæru 15. maí 2018 en kærumálsgögn bárust 22. sama mánaðar. Kærður er úrskurður Héraðsdóms Reykjavíkur 9. maí 2018 í málinu nr. X[…]/2018, um töku bús sóknaraðila til gjaldþrotaskipta að kröfu varnaraðila. Kæruheimild er í 1. mgr. 179. gr. laga nr. 21/1991 um gjaldþrotaskipti o.fl.

2 Sóknaraðili krefst þess aðallega að málinu verði vísað frá héraðsdómi en til vara að hinn kærði úrskurður verði felldur úr gildi. Þá krefst hann málskostnaðar í héraði og kærumálskostnaðar.

3 Varnaraðili krefst staðfestingar hins kærða úrskurðar og kærumálskostnaðar.

Niðurstaða

4 Eins og greinir í hinum kærða úrskurði gilda um meðferð máls þessa ákvæði 168. gr., sbr. 3. mgr. 166. gr., laga nr. 21/1991. Samkvæmt athugasemdum með 168. gr. laganna er gert ráð fyrir að dómari leysi úr ágreiningi málsaðila með úrskurði þar sem mælt verði annaðhvort fyrir um að bú skuldarans verði tekið til gjaldþrotaskipta eða að kröfu hlutaðeigandi lánardrottins þess efnis verði hafnað. Ekki er því gert ráð fyrir að krafa um gjaldþrotaskipti á búi skuldara geti sætt frávísun frá dómi og verður því ekki fallist á kröfu sóknaraðila þess efnis.

5 Eins og fram kemur í hinum kærða úrskurði gerðu varnaraðili og KS Productions slf. með sér samning 15. maí 2017 þar sem KS Productions slf. tók á leigu Eldborgarsal Hörpu vegna fyrirhugaðra tónleika hljómsveitarinnar Sigur Rósar í lok sama árs. Í samningnum var tekið fram að almennir skilmálar varnaraðila fyrir leigu á aðstöðu, búnaði og þjónustu í tónlistar og ráðstefnuhúsinu Hörpu væru hluti af samningnum.

6 Í grein 10.2 í áðurgreindum skilmálum segir að tekjur af miðasölu séu eign leigutaka. Þá er tekið fram í grein 10.6 að leigutaki veiti leigusala heimild til að halda eftir fjárhæð sem nemi tekjum af allri miðasölu á atburði samkvæmt samningnum þar til fullnaðaruppgjör hefur farið fram á milli þeirra að viðburði loknum. Þá kemur fram í grein 10.3 að leigusali beri ábyrgð á endurgreiðslu miða falli atburður niður. Eins og greinir í hinum kærða úrskurði varð varnaraðili við beiðni sóknaraðila um að millifæra með átta greiðslum hluta tekna vegna miðasölu á tónleikana á reikning KS Productions slf., samtals 35.000.000 króna, á tímabilinu frá maí til ágúst 2017.

7 Fyrir liggur að með bréfi 13. september 2017 rifti hljómsveitin Sigur Rós samkomulagi sínu við sóknaraðila og félag hans KS Productions slf. um að hann og félagið kæmi að undirbúningi og skipulagningu fyrirhugaðra tónleika hljómsveitarinnar. Sama dag rifti varnaraðili samningi sínum við KS Productions slf. með vísan til greinar 22.2 í áðurgreindum skilmálum varnaraðila en þar segir að leigusala sé heimilt að rifta leigusamningi ef bú leigutaka er tekið til gjaldþrotaskipta, hann fær heimild til að leita nauðasamninga eða greiðslustöðvunar eða aðrar sambærilegar vísbendingar eru um að leigutaki muni ekki geta staðið við skuldbindingar sínar samkvæmt leigusamningi. Þá liggur fyrir að í kjölfar riftunarinnar samdi varnaraðili við Senu Live ehf. um að það félag tæki yfir réttindi og skyldur leigutaka samkvæmt áðurgreindum samningi málsaðila.

8 Sú meginregla gildir að við riftun samnings eru skyldur aðila til að efna samning samkvæmt aðalefni hans felldar niður og ef annar hvor aðila hefur innt greiðslur af hendi í heild eða að hluta ber að skila þeim greiðslum, sbr. til dæmis ákvæði 2. mgr. 64. gr. laga nr. 50/2000 um lausafjárkaup, 2. mgr. 33. gr. laga nr. 40/2002 um fasteignakaup og 1. mgr. 22. gr. laga nr. 42/2000 um þjónustukaup. Í samræmi við framangreinda meginreglu bar KS Productions slf. eftir riftun samnings aðila að endurgreiða varnaraðila þá fjármuni sem varnaraðili hafði innt af hendi til félagsins, enda átti það ekki lengur tilkall til tekna vegna miðasölu á tónleikana. Samkvæmt félagssamningi fyrir samlagsfélagið KS Productions á sóknaraðili 90% eignarhlut í félaginu og er félagsmaður í því með ótakmarkaða ábyrgð. Samkvæmt þessu og alið 1. mgr. 33. gr. laga nr. 42/1903 um verslanaskrár, firmu og prókúruumboð ber sóknaraðili því ótakmarkaða ábyrgð á skuldum KS Productions slf. Samkvæmt framangreindu hefur varnaraðili sýnt nægilega fram á að hann eigi þá fjárkröfu á hendur sóknaraðila sem hann studdi kröfu sína um gjaldþrotaskipti við.

9 Að þessu gættu en að öðru leyti með vísan til forsendna hins kærða úrskurðar verður hann staðfestur. Sóknaraðili greiði varnaraðila kærumálskostnað eins og í úrskurðarorði greinir.

Úrskurðarorð:

Hinn kærði úrskurður er staðfestur.

Sóknaraðili, K-kk-nf S-kk-nf, greiði varnaraðila, Hörpu tónlistar og ráðstefnuhúsi ohf., 248.000 krónur í kærumálskostnað.